CELEX: 32022D0393
Language: bg
Date: 2022-03-03 00:00:00
Title: Решение (ЕС) 2022/393 на Съвета от 3 март 2022 година относно позицията, която трябва да се заеме от името на Европейския съюз в рамките на шестдесет и петата сесия на Комисията за упойващите вещества, във връзка с добавянето на три вещества в Списък I към Конвенцията на Организацията на обединените нации за борба срещу незаконния трафик на упойващи и психотропни вещества

9.3.2022   
               
               
                  BG
               
               
                  Официален вестник на Европейския съюз
               
               
                  L 79/36
               
            
         РЕШЕНИЕ (ЕС) 2022/393 НА СЪВЕТА
         от 3 март 2022 година
         относно позицията, която трябва да се заеме от името на Европейския съюз в рамките на шестдесет и петата сесия на Комисията за упойващите вещества, във връзка с добавянето на три вещества в Списък I към Конвенцията на Организацията на обединените нации за борба срещу незаконния трафик на упойващи и психотропни вещества
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията на Организацията на обединените нации за борба срещу незаконния трафик на упойващи и психотропни вещества от 1988 г. (наричана по-долу „Конвенцията“) бе сключена от Съюза с Решение № 90/611/ЕИО (1) на Съвета и влезе в сила на 11 ноември 1990 г.
                  
               
                     (2)
                  
                  
                     Съгласно член 12, параграфи 2—7 от Конвенцията в списъците към Конвенцията, в които са изброени прекурсори на наркотични вещества, е възможно да бъдат добавяни нови вещества.
                  
               
                     (3)
                  
                  
                     По време на своята шестдесет и пета сесия, която ще се състои от 14 до 18 март 2022 г. във Виена, Комисията за упойващите вещества трябва да приеме решение относно добавянето на три вещества в Списък I към Kонвенцията.
                  
               
                     (4)
                  
                  
                     Според оценката на Международния орган за контрол на упойващите вещества три вещества, а именно 4-AP, 1-boc-4-AP и норфентанил, често се използват в незаконното производство на фентанил и са особено подходящи за незаконното производство на фентанил и редица аналози на фентанила, които са много силни синтетични опиоиди. Има данни, че обемът и обхватът на незаконното производство на фентанил и аналози на фентанила създават сериозни социални проблеми и проблеми за общественото здраве. Поради това има основание 4-AP, 1-boc-4-AP и норфентанил да бъдат поставени под международен контрол.
                  
               
                     (5)
                  
                  
                     На 2 февруари 2022 г. Международният орган за контрол на упойващите вещества препоръча на Комисията за упойващите вещества да добави 4-AP, 1-boc-4-AP и норфентанил в Списък I към Конвенцията.
                  
               
                     (6)
                  
                  
                     Незаконно произведените фентанил и аналози на фентанила причиняват значителни социални проблеми и проблеми на общественото здравеопазване в някои държави членки.
                  
               
                     (7)
                  
                  
                     Решението относно добавянето на вещества в Списък I към Конвенцията е от изключителната компетентност на Съюза. Съюзът има статут на наблюдател в Комисията за упойващите вещества, в която 12 от държавите — членки на Съюза, са членове с право на глас.
                  
               
                     (8)
                  
                  
                     Целесъобразно е да се установи позицията, която трябва да се заеме от името на Съюза в рамките на Комисията за упойващите вещества, тъй като решението на тази Комисия ще бъде обвързващо за Съюза и може да окаже съществено въздействие върху съдържанието на правото на Съюза, по-специално върху Регламент (ЕО) № 273/2004 на Европейския парламент и на Съвета (2) и Регламент (ЕО) № 111/2005 на Съвета (3).
                  
               
                     (9)
                  
                  
                     Позицията на Съюза следва да бъде изразена от държавите — членки на Съюза, които са членове на Комисията за упойващите вещества, действащи съвместно в интерес на Съюза.
                  
               
                     (10)
                  
                  
                     Позицията, която трябва да се заеме от името на Съюза в Комисията за упойващите вещества, следва да бъде в подкрепа на добавянето на 4-AP, 1-boc-4-AP и норфентанил в Списък I към Конвенцията,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която да бъде заета от името на Съюза по време на шестдесет и петата сесия на Комисията за упойващите вещества от 14 до 18 март 2022 г., е да се добавят следните вещества към таблица I на Конвенцията:
            
                        а)
                     
                     
                        4-AP;
                     
                  
                        б)
                     
                     
                        1-boc-4-AP; и
                     
                  
                        в)
                     
                     
                        норфентанил.
                     
                  
         
            Член 2
            Позицията, посочена в член 1, се изразява от държавите — членки на Съюза, които членуват в Комисията за упойващите вещества, като те действат съвместно в интерес на Съюза.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 3 март 2022 година.
            
               
                  За Съвета
               
               
                  Председател
               
               G. DARMANIN
            
         
         
            (1)  Решение 90/611/ЕИО на Съвета от 22 октомври 1990 г. относно сключването от името на Европейската икономическа общност на Конвенцията на Организацията на обединените нации за борба срещу незаконния трафик на упойващи и психотропни вещества (ОВ L 326, 24.11.1990 г., стр. 56).
         
            (2)  Регламент (ЕО) № 273/2004 на Европейския Парламент и на Съвета от 11 февруари 2004 г. относно прекурсорите на наркотичните вещества (ОВ L 47, 18.2.2004 г., стр. 1).
         
            (3)  Регламент (ЕО) № 111/2005 на Съвета от 22 декември 2004 г. за определяне на правила за мониторинг на търговията между Общността и трети страни в областта на прекурсорите (ОВ L 22, 26.1.2005 г., стр. 1).